LV Eiropas Savienības Oficiālais Vēstnesis C 7/8

Uzklausīšanas amatpersonas nobeiguma ziņojums Lietā COMP/F/38.638 — BR/ESBR

(atbilstoši 15. un 16. pantam Komisijas 2001. gada 23. maija Lēmumā 2001/462/EK, EOTK par uzklausīšanas amatpersonu darba uzdevumiem dažos tiesas procesos par konkurenci — OV L 162, 19.6.2001., 21. lpp.)

(2008/C 7/05)

No lēmumprojekta minētajā lietā izriet šādi apsvērumi.

Šī lieta tika uzsākta pēc tam, kad vācu uzņēmums Bayer AG 2002. gada decembrī un 2003. gada janvārī iesniedza pieteikumu piešķirt imunitāti saskaņā ar Komisijas paziņojumu par atbrīvojumu no sodanaudas un sodanaudas samazināšanu karteļu gadījumos (1) (Paziņojums par iecietību). Vēlāk, 2003. gada 27. martā, Dow Deutschland GmbH & Co. OHG (šobrīd — Dow Deutschland Anlagengesellschaft mbH) telpās tika veikta pārbaude.

Komisija 2005. gada 7. jūnijā publicēja pirmo iebildumu. Otrais iebildums, kas aizstāja iepriekšējo iebildumu, tika pieņemts 2006. gada 6. aprīlī. Tā pamatā bija šādi iemesli: jauni pierādījumi, kas sniegti pušu atbildēs uz iebildumu, un vajadzība precizēt konkrētus faktiskos un juridiskos apstākļus, piemēram, viena sākotnējā adresāta likvidācija un jauna adresāta iekļaušana.

Otrajā iebildumā Komisijas sākotnējais uzskats bija, ka turpmāk minētie 15 uzņēmumi piedalījās kartelī, pārkāpjot EK Līguma 81. pantu un EEZ līguma 53. pantu.

— Bayer AG

— The Dow Chemical Company, Dow Deutschland Inc, Dow Deutschland Anlagengesellschaft mbH un Dow Europe GmbH.

— Eni S.p.A., Polimeri Europa S.p.A. un Syndial S.p.A.

— Shell Petroleum N.V., Shell Nederland B.V. un Shell Nederland Chemie B.V.

— Unipetrol a.s. un Kaucuk a.s.

— Trade-Stomil Ltd.

— Chemical Company Dwory S.A.

Iebilduma adresātiem tika dota pieeja lietas materiāliem CD-ROM formātā. Mutiskie paziņojumi un ar tiem saistītie dokumenti, kas sagatavoti Paziņojuma par iecietību ietvaros, tika darīti pieejami Komisijas telpās. Puses bija tiesīgas izdarīt piezīmes, klausīties audio ierakstus un/vai lasīt Komisijas sagatavotos norakstus, bet tām nebija ļauts kopēt attiecīgos dokumentus.

Vairākas puses pieprasīja termiņa pagarinājumu atbildes sniegšanai uz iebildumu, kas tika daļēji piešķirts. Visas puses atbildēja noteiktajā laikā.

Bayer AG atbildē uz otro iebildumu bija iekļauti potenciāli apsūdzoši, kā arī attaisnojoši elementi. Attiecīgi visas procesā iesaistītās puses saņēma atbildes kopiju un tika aicinātas paust savu viedokli par tās saturu.

Vairums iesaistīto pušu pieprasīja mutisku uzklausīšanu saskaņā ar Komisijas Regulas (EK) Nr. 773/2004 12. pantu. Uzklausīšana notika 2006. gada 22. jūnijā. Uzklausīšanā piedalījās visas puses, izņemot Trade-Stomil Ltd.

Ņemot vērā Komisijas dienestiem iesniegtos rakstiskos un mutiskos paziņojumus, iebildumā aprakstītais pārkāpums tika pārskatīts — īpaši pret diviem adresātiem izvirzītie iebildumi (Chemical Company Dwory S.A. un Syndial S.p.A.) tika atcelti un trīs citu pušu līdzdalības ilgums pārkāpumā (Unipetrol a.s., Kaucuk a.s. un Trade-Stomil Ltd.) tika samazināts.

Trešo personu piedalīšanās

Uzņēmums Manufacture Française des Pneumaticques Michelin (Michelin) 2005. gada 22. decembrī tika iekļauts procesā kā ieinteresētā trešā puse saskaņā ar Padomes Regulas (EK) Nr. 1/2003 27. panta 3. punktu un Regulas (EK) Nr. 773/2004 11. panta 1. punktu. Uzņēmums tika attiecīgi informēts par procesa būtību un priekšmetu un aicināts darīt zināmu tā viedokli, ko uzņēmums arī pēc tam izdarīja. Michelin piedalījās arī mutiskajā uzklausīšanā. Pēc tam Michelin tika iekļauts kā sūdzības iesniedzējs, pamatojoties uz oficiālu pamatotu sūdzību saskaņā ar Regulas (EK) Nr. 773/2004 5. pantu un Regulas (EK) Nr. 1/2003 7. pantu, kas tika iesniegta 2006. gada 12. maijā. Atbilstoši Regulas (EK) Nr. 773/2004 6. panta 1. punktam Michelin saņēma iebilduma nekonfidenciālo versiju un tika uzaicināts paust savu viedokli. Michelin iesniedza savas piezīmes 2006. gada 15. novembra vēstulē.

Syndial S.p.A. un Polimeri Europa S.p.A.2006. gada 9. novembra vēstulē, kas bija adresēta man, apstrīdēja Michelin sūdzības iesniedzēja statusu procesā un apšaubīja tā tiesības saņemt iebilduma nekonfidenciālo versiju. 2006. gada 10. novembra vēstulē es apliecināju Syndial S.p.A. un Polimeri Europa S.p.A., ka Komisija ir nolēmusi piešķirt Michelin sūdzības iesniedzēja statusu, pamatojoties uz likumīgām interesēm. Tā kā Michelin kā sūdzības iesniedzējam ir likumā noteiktas tiesības saņemt iebilduma nekonfidenciālo versiju un tā kā Komisijas dienesti ir ņēmuši vērā Syndial un Polimeri likumīgās intereses attiecībā uz konfidencialitāti, es informēju abus uzņēmumus par to, ka attiecībā uz uzņēmumu iesniegumu šajā jautājumā no manas puses turpmāka rīcība nesekos.

Manuprāt, lēmuma projekts attiecas tikai uz iebildumiem, attiecībā uz kuriem pusēm tika dota iespēja paust viedokli.

Es uzskatu, ka šajā gadījumā visu procesa dalībnieku tiesības tikt uzklausītiem ir ievērotas.

Briselē, 2006. gada 22. novembrī Karen WILLIAMS

(1) OV C45, 19.2.2002., 3. lpp.